Γιάννης Δημαράς (δήμαρχος)

Ο Γιάννης Δημαράς (1946) χρημάτισε δήμαρχος Πατρέων το χρονικό διάστημα 01/01/2011 έως 31/08/2014.

Βιογραφικά στοιχεία 

Γεννήθηκε στην Πάτρα και σπούδασε πολιτικός μηχανικός - συγκοινωνιολόγος στο Πολυτεχνείο της Μπολόνια, από όπου αποφοίτησε το 1974. Την περίοδο 1977 - 1992 εργάστηκε στην 5η Μ.Ο.Μ.Α. Πατρών ως υπεύθυνος μελέτης και κατασκευής συγκοινωνιακών έργων. Από το 1993 έως και σήμερα εργάζεται στην Κτηματική Υπηρεσία του Υπουργείου Οικονομικών. Ανέπτυξε συνδικαλιστική δράση διατελώντας γενικός γραμματέας (1983 - 1992) του συλλόγου εργαζομένων στην 5η ΜΟΜΑ καθώς και πρόεδρος (1984 - 1992) της πανελλήνιας ομοσπονδίας των συλλόγων ΣΥΚΕΑ - ΜΟΜΑ. Το 1994 διορίστηκε πρόεδρος του Λιμενικού Ταμείο Πατρών, θέση στην οποία παρέμεινε μέχρι το 2001.

Στις δημοτικές εκλογές του 2002 έθεσε υποψηφιότητα για δημοτικός σύμβουλος με το ΠΑΣΟΚ, με το οποίο και εξελέγη. Το 2003 τοποθετήθηκε αντιδήμαρχος σχετικά με τα έργα της Πολιτιστικής Πρωτεύουσας του Δήμου Πατρέων, παραιτήθηκε όμως τον Απρίλιο του 2004 εξαιτίας της άρνησής του υφυπουργού Πολιτισμού Πέτρου Τατούλη να εγκρίνει τα έργα για την Πολιτιστική Πρωτεύουσα. Το 2006 έθεσε υποψηφιότητα για δήμαρχος, επικεφαλής ανεξάρτητης παράταξης, συγκεντρώνοντας 18,85%. Στις δημοτικές εκλογές του 2010 κατήλθε εκ νέου, επικεφαλής ανεξάρτητης κίνησης υποστηριζόμενη από την Δημοκρατική Αριστερά και τον ΣΥΡΙΖΑ, καταφέρνοντας να εκλεγεί δήμαρχος Πατρέων στον δεύτερο γύρο με ποσοστό 53% έναντι του Δημήτρη Κατσικόπουλου. Στις δημοτικές εκλογές του 2014 απέτυχε από τον πρώτο γύρο να επανεκλεγεί δήμαρχος. Στο δημαρχιακό θώκο τον διαδέχτηκε ο Κώστας Πελετίδης.

Κατοικεί στην Πάτρα και είναι παντρεμένος με την Ιταλίδα φιλόλογο Μαριλένα Πεζερίκο.

Παραπομπές

Βιβλιογραφία 

 Ανδρέας Τσιλίρας (επιμέλεια), Δημοτικές εκλογές στην Πάτρα, Εκδόσεις Πελοπόννησος, Πάτρα 2014 ISBN 978-960-88372-9-4

Δήμαρχοι Πατρών
Δημοτικοί Σύμβουλοι ανά την Ελλάδα